b'\n_START_ARTICLE_\nKalkriese\n_START_PARAGRAPH_\nKalkriese \xc3\xa9s un tur\xc3\xb3 de 157 m d\'alt a Baixa Sax\xc3\xb2nia, Alemanya. \xc3\x89s dif\xc3\xadcil passar al llarg del vessant nord de Kalkriese perqu\xc3\xa8 s\'han de travessar molts rierols. Al nord del Kalkriese hi ha un ampli pant\xc3\xa0, que s\'est\xc3\xa9n cap al nord. Es creu que \xc3\xa9s el lloc arqueol\xc3\xb2gic de la batalla del bosc de Teutoburg. Saltus Teutoburgiensis (nom en llat\xc3\xad del bosc de Teutoburg) podria referir-se a una franja de terra conreada amb una ampl\xc3\xa0ria de 220 m entre Kalkriese i un gran pant\xc3\xa0._NEWLINE_Des del comen\xc3\xa7ament de les exploracions oficials al 1988, m\xc3\xa9s de 5.500 objectes romans, principalment peces d\'equipament militar, s\'han trobat en una superf\xc3\xadcie de 17 km\xc2\xb2: espases i dagues romanes, parts de javelines i llances, puntes de fletxa, pedres de fona, fragments d\'elms, claus de sand\xc3\xa0lies dels soldats, cinyells, claud\xc3\xa0tors de cotes de malla i fragments d\'armadura. Entre els objectes m\xc3\xa9s significatius hi ha la m\xc3\xa9s antiga m\xc3\xa0scara imperial coneguda. Altres objectes s\xc3\xb3n fermalls, claus, navalles, una escala, pesos,_NEWLINE_navalles d\'afaitar, cisells, martells, piquetes, poals, anells, instruments quir\xc3\xbargics, caixes de segells, una agulla, calderes, cassoles, culleres i \xc3\xa0mfores. La joieria, les forquetes i un fermall en forma de disc suggereixen la pres\xc3\xa8ncia de dones. Un dels objectes amb inscripcions \xc3\xa9s un pes de plomada amb "CHOI", o "C(o)HO(rtis) I", \xc3\xa9s a dir "pertanyent a la primera cohort". L\'altre \xc3\xa9s al fermall d\'una cota de malla: "M AIUS (cohortis) I (centuriae) FABRICI(i) M AII (cohortis) I (centuriae) FAB(ricii)" ("Marc instructor de la cohort I, cent\xc3\xbaria dels fabricii; pertanyent a Marc Instructor de la I cohort, cent\xc3\xbaria dels fabricii"). La moneda encunyada per celebrar que August havia adoptat els seus nets Luci i Gai l\'any 2 ae tamb\xc3\xa9 s\'ha trobat a Kalkriese.'